Komisijos reglamentas (EEB) Nr. 1184/91
1991 m. gegužės 6 d.
nustatantis išsamias pagalbos schemos taikymo Portugalijos javų augintojams taisykles
EUROPOS BENDRIJŲ KOMISIJA,
atsižvelgdama Europos ekonominės bendrijos steigimo sutartį,
atsižvelgdama į 1990 m. gruodžio 11 d. Tarybos reglamentą (EEB) Nr. 3653/90, nustatantį pereinamojo laikotarpio priemones, reglamentuojančias bendrą grūdų ir ryžių rinkos Portugalijoje organizavimą [1], ypač į jo 10 straipsnį,
kadangi Reglamentas (EEB) Nr. 3653/90 nustato pagalbą tam tikrų grūdų kultūrų, kurias augintojai tiekia į rinką arba parduoda intervencijos agentūrai, augintojams; kadangi reikia apibrėžti pardavimo rinkoje reikšmę;
kadangi kad pagalbos schema veiktų tinkamai, valstybės narės turi atlikti patikrinimus, kad garantuotų pagalbos teikimą pagal nustatytas sąlygas; kadangi pagalbos prašymuose turi būti patikrinimams atlikti reikalingas informacijos minimumas;
kadangi siekiant užtikrinti veiksmingą taikymą reikėtų numatyti atsitiktinius pateiktų prašymų tikslumo patikrinimus; kadangi šie patikrinimai turi būti atliekami su pakankamai reprezentatyviu pagalbos paraiškų skaičiumi;
kadangi netinkamo pagalbos paskyrimo atvejais reikėtų numatyti pagalbos grąžinimą ir atitinkamas nuobaudas už neteisingas deklaracijas;
kadangi kad pagalbos sistema veiktų tinkamai, reikėtų numatyti, jog pagalbos prašymuose pateikiami duomenys būtų kompiuterizuojami;
kadangi šiame reglamente numatytos priemonės atitinka Grūdų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 3653/90 3 straipsnyje minima pagalba Portugalijos javų augintojams teikiama vadovaujantis šiame reglamente nustatytomis taisyklėmis.
2 straipsnis
1. Pagalba išmokama augintojams arba jų įgaliotiems atstovams atsižvelgiant į Tarybos reglamento (EEB) Nr. 2727/75 [2] 1 straipsnio a dalyje minimus kiekius grūdų, kurių derlius nuimamas gamintojo ūkyje ir dėl kurių pateikta įrodymų, kad jie buvo parduoti rinkoje.
2. Šiame reglamente "pardavimas rinkoje" - augintojų atliekamas javų grūdų pardavimas surinkimo, prekybos ir perdirbimo įmonėms, kitiems augintojams arba intervencijos agentūrai.
3 straipsnis
1. Pagalbą 2 straipsnyje minimiems augintojams arba jų įgaliotiems atstovams jų prašymu išmoka Portugalijos valdžios institucijos.
2. Pagalbos prašymai kartu su chronologiniu kiekvienos javų kultūros pardavimo sąrašu, kuriame nurodytas parduotas kiekis, siunčiami Nacionaliniam žemės ūkio intervencijos ir garantijų institutui (INGA).
Jei parduodamas mažesnis negu 40 tonų kiekis, augintojai pateikia vieną prašymą už kiekvienus prekybos metus.
3. Galutinis prašymas už prekybos metus pateikiamas ne vėliau kaip paskesnių prekybos metų liepos 31 d.
4. Portugalijos valdžios institucijos išmoka pagalbą ne vėliau kaip iki kito mėnesio po prašymo gavimo pabaigos.
4 straipsnis
1. Kad gautų pagalbą pagal šiame reglamente minimą pagalbos schemą, javų, išskyrus kukurūzų arba grūdinio sorgo, augintojai ne vėliau kaip kiekvienų metų balandžio 30 dieną pateikia kompetentingai institucijai pasėlių deklaraciją, kurioje nurodomi kiekviena javų kultūra apsėti plotai ir jų vieta pagal kadastro duomenis, arba už plotų tikrinimą atsakingos institucijos jiems tapačiu pripažįstamą informacijos šaltinį, pvz., žemėlapį, aviacinę arba palydovinę nuotrauką, leidžiančią tikrinimo institucijoms aiškiai nustatyti plotų vietą.
Tačiau 1991 metų javų derliaus deklaracijos pateikiamos iki 1991 m. gegužės 31 d. Kukurūzų ir grūdinio sorgo pasėlių deklaracijų pateikimo terminas - birželio 30 d.
2. Kompetentinga institucija užregistruoja augintojo deklaraciją ir priskiria jai registracijos numerį.
5 straipsnis
Kaip įrodymas, kad grūdai buvo parduoti, kaip minima 2 straipsnyje, pateikiama kiekvieno pardavimo sąskaita-faktūra, kurioje nurodyta data, pirkėjo pavadinimas, augintojo pavadinimas ir 4 straipsnyje minimos deklaracijos registracijos numeris, parduotas kiekvienos javų kultūros kiekis bei javų pristatymo data.
6 straipsnis
5 straipsnyje minimi pirkėjai leidžia nacionalinėms kompetentingoms institucijoms naudotis sąskaitomis, kuriose visų pirma turi būti:
a) augintojų arba jiems javų grūdus pristačiusių operatorių pavadinimai ir adresai;
b) kiekvienos pristatytos, kaip aprašyta pirmiau, javų kultūros kiekis ir pristatymo datos.
7 straipsnis
1. Portugalijos valdžios institucijos nustato atsitiktinių administracinių patikrinimų sistemą ir taip užtikrina, kad būtų vykdomos pagalbos skyrimo sąlygos.
Jos atlieka atsitiktinius pateiktų prašymų tikslumo ir 4 straipsnyje minimų pasėlių deklaracijų patikrinimus.
2. Atliekami šio mažiausio pasėlių deklaracijų skaičiaus atsitiktiniai patikrinimai:
- 5 % pasėlių deklaracijų, susijusių su mažiau negu 25 ha,
- 20 % pasėlių deklaracijų, susijusių su daugiau negu 25 ha, bet mažiau negu 250 ha
ir visos su daugiau negu 250 ha susijusios pasėlių deklaracijos.
8 straipsnis
1. Portugalijos valdžios institucijos atlieka pagalbos prašymuose minimų pirkėjų atsitiktinius patikrinimus. Atliekami 6 straipsnyje minimų sąskaitų patikrinimai, kurie turi aprėpti ne mažiau kaip 20 % javų kiekio, dėl kurio prašoma pagalbos, ir 10 % suinteresuotųjų pirkėjų.
Visų atsitiktinių tyrimų rezultatai pateikiami ataskaitose.
2. Baigiantis prekybos metams, Portugalijos valdžios institucijos kryžmiškai patikrina visus pagalbos prašymus ir su jais susijusias pasėlių deklaracijas. Jei atlikus tokį patikrinimą randama augintojo pagalbos prašymo ir jo auginimo pajėgumų neatitikimų, valstybė narė nuodugniai ištiria visus šio augintojo pateiktus prašymus.
9 straipsnis
1. Jei patikrinus pagalbos išmokėjimo prašymus randama neatitikimų, augintojas diskvalifikuojamas iš pagalbos sistemos už atitinkamus prekybos metus.
2. Netinkamai paskyrus pagalbą, atitinkamos sumos grąžinamos ir mokamos 15 % palūkanos, apskaičiuotos pagal laikotarpį nuo pagalbos išmokėjimo iki tos dienos, kuomet gavėjas ją grąžino. Grąžintos sumos mokamos išmokančiai agentūrai bei išskaičiuojamos iš Europos žemės ūkio orientavimo ir garantijų fondo Garantijų skyriaus finansuojamų išlaidų.
3. Portugalija imasi visų reikiamų veiksmų taikyti nuobaudas už neteisingas pasėlių deklaracijas.
10 straipsnis
Jei pagalbos prašymuose tyčia arba dėl didelio neatsargumo pateikiama neteisinga informacija, pareiškėjas praranda teisę gauti pagalbą už ateinančius prekybos metus.
11 straipsnis
Portugalija imasi visų šiam reglamentui taikyti reikalingų papildomų priemonių, ypač siekdama užtikrinti kontrolės priemonių patikimumą. Šiuo tikslu ji privalo kompiuterizuoti pagalbos prašymuose pateikiamus duomenis.
12 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1991 m. gegužės 6 d.